Щатын хуей пIалъэр къос
КъБР-м и Iэтащхьэм инвестицэ политикэмрэ инновацэхэмкIэ и лIыкIуэ щхьэхуэ Къэрмокъуэ Хьэчим и зи чэзу зэIущIэхэр щригъэкIуэкIащ Налшык къалэ и гъунитIым щаухуэ, республикэм и щыхьэрым дежкIэ мыхьэнэшхуэ зиIэ «Ипщэ», «Ищхъэрэ» автовокзалыщIэхэм. Ухуэныгъэхэр зэгъэщIылIа министерствэхэм, ведомствэхэм, IуэхущIапIэхэм я лIыкIуэхэр зыхэта зэхыхьитIми Къэрмокъуэм къыщипщытащ объектхэм ехьэлIа лэжьыгъэхэр зэрекIуэкIыр.
Япэу здэкIуар «Дубки» бэзэрым и гъунэгъуу щаухуэ «Ипщэ» автовокзалырщ. Абдежым къыщызэхуэсахэм Къэрмокъуэ Хьэчим гу лъаригъэтащ ухуэныгъэм пыщIа лэжьыгъэ псори и чэзум зэфIэгъэкIын зэрыхуейм. Псалъэм папщIэ, «Ипщэ» вокзалым и комплексым хыхьэр цIыхухэр къезышэкI транспортым хуагъэхьэзыр екIуэлIапIэщIэм и закъуэкъым. Зэраубзыхуам тету, мыбдежым щащI автотуристи 100-м нэблагъэ зыщIэхуэну хьэщIэщымрэ абыхэм я автомашинэхэр здагъэувыну щIыпIэмрэ.
Зи гугъу тщIы зэIущIэм хуэдэ а махуэм щекIуэкIащ Щхьэлыкъуэ къуажэм и гъунэгъу «Ищхъэрэ» автовокзалыщIэми. УхуакIуэхэм зэрыжаIэмкIэ, цIыхухэр автобусхэм щапэплъэну пэш нэхъыщхьэм и пкъыр хьэзырщ. Мы зэманым абы и блынхэр зыхуей хуагъазэ.
Къэрмокъуэм къыхигъэщхьэхукIащ зэман гъунэгъум къриубыдэу ухуакIуэхэм псом япэ ирагъэщыпхъэу, къаруушхуэ зэхьэлIапхъэу къилъытэхэр. Псалъэм папщIэ, абыхэм ящыщщ вокзалыщIэм къегъэщIылIа щIыгур дахэу ягъэщIэрэщIэн, ихъуреягъкIэ щхъуантIагъэхэр щагъэтIысын зэрыхуейр.
ЗэIущIитIми хэта архитекторхэм я псалъэхэм ятепщIыхьмэ, ухуэныгъэщIэхэр сыт и лъэныкъуэкIи зэманым екIуу ягъэхьэзырынущ.
— Фигу къэдгъэкIыжынщи, вокзалыщIэхэм ди щыхьэрым и мызакъуэу, республикэ псом и дежкIи мыхьэнэшхуэ яIэнущ, — къыхигъэщхьэхукIащ Къэрмокъуэ Хьэчим, къэпщытэныгъэхэм къарикIуахэр щызэхилъхьэжым. — Дэ къыдгуроIуэ ахэр зэфIэгъэувэныр лэжьыгъэ гугъуу, мылъкушхуэ зытекIуадэу зэрыщытри. АрщхьэкIэ, догугъэ фи къалэн мытыншым фыпэлъэщу, Къэбэрдей-Балъкъэрым и Къэралыгъуэм и махуэм — фокIадэм и 1-м — ирихьэлIэу автовокзалыщIэхэм лэжьэн щIадзэну.
КЪУМАХУЭ Аслъэн.
